Jong NSRI-vrywilliger sterfDale Panago Foto: NSRI Dale Panagos (19), ‘n jong vrywilliger van die Nasionale Seereddingsinstituut (NSRI) is Donderdagaand omstreeks 21:30 in die hospitaal oorlede. “Dale is ná ‘n lang siekbed in die hospitaal oorlede,” het Brad Geyser, woordvoerder van NSRI Houtbaai, aan Maroela Media gesê. “Haar wens was dat haar as oor die see gestrooi sal word.” ‘n Gedenkdiens vir Dale word Maandagoggend, 16 Desember onder East Fort by Houtbaai gehou vanwaar haar as van die reddingsboot Nadine Gordimer gestrooi sal word. Die Houtbaai Erfenis-artillerie sal ‘n drie geweersaluut afvuur. Dale is op 28 September 1994 gebore en het op 20 April 2011 in die ouderdom van 16 by die NSRI aangesluit. “Sy het in haar kort tydjie as vrywilliger by die NSRI die vertroue van haar medevrywilligers ingeboesem. “Almal het haar bewonder. Sy het ‘n indrukwekkende 98.5 seeure agter haar naam en het die bemanningswapen ontvang.” Dale het ook haar marineradio-lisensie behaal, en brandbestryding-, helikopter-onderwaterontvlugting-, noodhulp vlak 3- en lewensbootopleiding voltooi. Sy is gekies om by die Suid-Afrikaanse Walvisontknopingseenheid aan te sluit. “Sy was ‘n merkwaardige jong dame, mag sy in vrede rus,” het Geyser gesê.